b'\n_START_ARTICLE_\nSamoa lipp\n_START_PARAGRAPH_\nSamoa lipp on Samoa Iseseisvusriigi ametlik lipp._NEWLINE_Lipp v\xc3\xb5eti kasutusele 1948. aastal, ametlikult aga kinnitati see 24. veebruaril 1949, siis oli Samoa Uus-Meremaa hooldusterritoorium. Kui Samoa iseseisvus, 1. jaanuaril 1962 L\xc3\xa4\xc3\xa4ne-Samoa nime all, v\xc3\xb5eti see lipp ilma muutusteta riigi tunnuseks, ka 1997. aastal kui riigi nime muudeti, ei muudetud ka siis lippu._NEWLINE_Samoa lipuks on punane kangas, mille vardapoolses \xc3\xbclanurgas on sinine ristk\xc3\xbclik viie viisnurkse t\xc3\xa4hega (1948\xe2\x80\x931949 oli lipul neli t\xc3\xa4hte), mis kujutavad L\xc3\xb5unaristi - l\xc3\xb5unapoolkeral n\xc3\xa4htav t\xc3\xa4htkuju. T\xc3\xa4hed ei ole \xc3\xbchesuurused, alumine on k\xc3\xb5ige suurem, \xc3\xbclemine ja vardapoolne on \xc3\xbchesuurused, j\xc3\xa4rgneb lehvipoolne ning alumise ja lehvipoolse vaheline t\xc3\xa4ht on k\xc3\xb5ige v\xc3\xa4iksem. Sinine ristk\xc3\xbclik moodustab 1/2 lipu laiusest ja 1/2 pikkusest._NEWLINE_Punane (PMS 186) s\xc3\xbcmboliseerib ohvrimeelsust ja on Samoa traditsiooniline v\xc3\xa4rv ning sinine (PMS 294) vabadust. L\xc3\xb5unarist n\xc3\xa4itab Samoa geograafilist asendit maailmas, see on v\xc3\xa4ga levinud s\xc3\xbcmbol l\xc3\xb5unapoolkera riikide lippudel. Rist koosneb Alpha, Beta, Gamma, Delta ja Epsiloni t\xc3\xa4hest. Epsilon on k\xc3\xb5ige v\xc3\xa4iksem, kuna ka t\xc3\xa4htkujus on ta k\xc3\xb5ige halvemini n\xc3\xa4htav. Lipu eeskujuks on Uus-Meremaa lipp.'